钦定古今图书集成/明伦汇编/官常典/第763卷 > 陈邦彦 马应芳 白常灿 朱学熙
## 钦定古今图书集成/明伦汇编/官常典/第763卷 > 陈邦彦 马应芳 白常灿 朱学熙

按《明外史》本传：“邦彦，字令斌，顺德人。为诸生，意气豪
迈。福王时，诣阙上《政要》三十二事，格不用。唐王聿键
读而伟之。既自立，即其家授监纪推官。未任，举于乡。
以苏观生荐，改职方主事，监广西狼兵援赣州。至岭，
闻汀州变，劝观生东保惠、潮，不听。会丁魁楚等已立
永明王监国于肇庆，观生遣邦彦入贺。王因赣州破”，
惧逼已，西走梧州。邦彦甫入谒，而观生别立唐王聿
𨮁于广州，邦彦不知也。夜二鼓，王遣中使十馀辈召
入舟中，王太后垂帘坐，王西向坐，魁楚侍，语以广州
事。邦彦请“急还肇庆，正大位以系人心。”命南雄勍卒
取韶，制粤东十郡之七而委其三于唐王，代我受敌，
从而乘其敝。王大悦，立擢兵科给事中，赍敕还谕。观
生抵广州，闻使臣彭燿被杀，乃遣从人授观生敕，而
自以书晓利害。观生犹豫累日，欲议和。会闻永明王
兵大败，不果。邦彦遂变姓名，入高明山中。寻广州破，
观生死，列城悉下，邦彦乃谋起兵。初，赣州万元吉遣
族人万年募兵于广，得余龙等千馀人，未行而赣州
失。龙等无所归，聚甘竹滩为盗，他溃卒多附至二万
馀人。总督朱治憪招降之，既而噪归。广州已失，梧州
又败走。治憪杀魁楚，直抵平乐。永明王方自梧道平
乐走桂林，势危甚。邦彦乃说龙乘间围广州，而已发
高明兵由海道入珠江与龙会，且遗张家玉《书》曰：“桂
林累卵，但得牵制毋西，浔、平间可完葺。是我致力于
此而收功于彼也。”家玉以为然。然龙卒故无纪律，闻
谍言取甘竹滩，龙等顾其家辄退，邦彦亦却归。既乃
遣门人马应芳会龙军，取顺德。无何，龙战败，应芳被
执，赴水死。龙再战黄连江，亦败殁。寻家玉被攻于新
安，邦彦乃弃高明，收馀众，徇下江门据之。初，广州之
围，知谋出邦彦，求其家，获妾何氏及二子，厚遇之。为
书招邦彦，邦彦判书尾曰：“妾辱之，子杀之。身为忠臣，
义不顾妻子。”遂与陈子壮密约，复攻广州。子壮先至，
谋泄，将引退。邦彦军亦至，谋伏兵禺珠洲侧，纵火焚
救会城之舟，子壮如其计，果焚舟数十。其兵稍引而
西，邦彦尾之。会日暮，子壮不能辨旗帜，疑皆敌舟也，
阵动被击，遂大溃。子壮奔高明，邦彦奔三水。清远指
挥白常灿以城迎，邦彦乃入清远，与诸生朱学熙婴
城固守。邦彦自起兵，日一食，夜则坐而假寐，与其下
同劳苦，故军最强。尝分兵救诸营之败者，至是精锐
尽丧，外无援军。越数日，城破，常灿死，邦彦率数十人
巷战，肩受三刃，不死。走朱氏园，见学熙缢，拜哭之。旋
被执，馈之食，不食。系狱五日被戮。邦彦死，子壮被执。
逾月，家玉亦自沈。永明王赠邦彦兵部尚书，谥“忠愍”，
荫子锦衣指挥。